**Отговори на въпроси, поставени на заседание на ОКСЖ - Варна**

**Въпрос:** **Ако в един обект с животни млечно направление, приплодите са от бик месодайна порода(Абердин Ангус), може ли да се определи предназначението им за месо и след навършване на необходимата възраст да получат подпомагане от директните плащания по схема за обвързано подпомагане за месодайни крави?**

**Отговор:** Земеделският стопанинсам определя предназначението на приплода – за мляко или за месо. След навършване на определената възраст от животното, то може да бъде заявено само по схемата за обвързано подпомагане за месодайни крави и/или юници (*когато е избрано направление за месо*). Следва да се отбележи, че настоящите схеми за обвързано подпомагане ще се прилагат до 2020 г. включително, поради което стопанинът следва да прецени добре в какво направление ще се развива стопанството.

Водещо условие трябва да е търсенето на продукта на пазара, както и дали са налице условията и ресурсите за неговото производство и реализация.

**Въпрос: Кога ще се отмени карантината в област Варна, отнасяща се до забраната за пасищно отглеждане на Източнобалканските свине, поради констатиране на огнище на АЧС.**

**Отговор:** Към момента няма активно огнище при домашни свине в страната на заболяването Африканска чума по свинете (АЧС). Единственото констатирано до момента е в с. Тутраканци, обл. Варна, в края на месец август 2018 г., като същото е ликвидирано успешно. Заболяването обаче е констатирано няколкократно при диви свине в областите Силистра, Добрич и Варна.

В този контекст източнобалканската порода свине (ИБС) е изключително рискова, поради начина на отглеждане на животните и възможността за контакт с диви свине. Превантивната мярка по отношение на ИБС в момента е отглеждане на животните по начин, непозволяващ контакти между тях и дивите свине, а не „карантина“. Следва да се отбележи,че наложените мерки целят предпазване и на самата порода от негативните последици, до които евентуалното разпространение на АЧС би довело.

По отношение на коментарите за липса на пазари, поради ограничения от ветеринарно-санитарен характер, следва да се посочи, че клането на ИБС е регламентирано в чл.13 от Наредба № 6/20.03.2007 г. за условията и реда за пасищно отглеждане на свине от източнобалканската порода и нейните кръстоски. Към настоящия момент единствено две месодобивни предприятия на територията на ОДБХ Шумен, имат готовност и са изявили писмено желание да извършват клане на ИБС, при спазване на всички наложени мерки за предотвратяване разпространението на заболяванията Класическа чума по свинете и Африканска чума по свинете, за които Р България изпълнява специфично общностно законодателство.

**Въпрос: Защо няма помощ de minimis за българските автохтонни породи говеда от месодайно направление.**

**Отговор:** С решение на Управителния съвет на ДФ „Земеделие“ от 17 юни 2019 г. на животновъдите ще бъде предоставено подпомагане чрез държавна помощ от типа de minimis. За целта е утвърден ресурс от 26,3 млн.лв.

На подпомагане подлежат земеделски стопани, подали заявления за директни плащания Кампания 2019 г. Те се подпомагат за допустимия брой животни за Кампания 2018 г. по схемите за директни плащания и/или по ПНДЖ1, и/или по ПНДЖ3, които са с:

• най-малко 5 броя крави, юници или биволи, както и не повече от 15 декара постоянно затревени площи на животинска единица за Кампания 2018;

• от 10 до 300 броя овце-майки или кози-майки, допустими за подпомагане за Кампания 2018;

• минимум 301 овце-майки или кози-майки, както и не повече от 15 декара постоянно затревени площи на животинска единица за Кампания 2018.

Подпомагането ще се предостави както следва:

• до 40 лв. за крава и юница до 250-то животно;

• до 40 лв. за бивол до 250-то животно;

• до 20 лв. за крава и юница от 251-то до 500-то животно;

• до 20 лв. за бивол от 251-то до 500-то животно;

• до 15 лв. за овца-майка или коза-майка при минимум 10 животни;

• до 7 лв. за овца-майка или коза-майка за стопанства с най-малко 301 животни. Фермерите следва да имат и не повече от 15 декара постоянно затревени площи на животинска единица за Кампания 2018, с изключение на тези с допустими за подпомагане от 10 до 300 броя овце-майки или кози-майки;

**Въпрос: На какво основание от ВетИС служебно се свалят животни над определена възраст (*посочени са свине над 6 год. възраст*). Възможно ли е това да става след предварително уточняване със собственика на животните?**

**Отговор:** БАБХ е изготвила процедура, при която „служебно изгубени“ животни могат да бъдат възстановени във ВетИС, чрез подаване на заявление от собственика им, в съответната Областна дирекция по безопасност на храните.

При „служебното изгубване“ на животни от ВетИС са премахнати общо 60 036 бр. животни, а след изготвяне на процедурата по възстановяване са върнати общо 131 бр., което недвусмислено сочи, че това е правилен подход.

**Въпрос:** **Ако от страна, членка на ЕС се внесе бус/мобилна кланица, оборудвана за клане на място, ще бъде ли узаконена в България? В очакване на отваряне на мярката за изграждане на малки кланици, фермерите се опасяват, че тя няма да заработи, поради тежките административни и прекалено завишени ветеринарни изисквания.**

**Отговор:** С Наредба № 4 от 2014 г. за специфичните изисквания към производството на суровини и храни от животински произход в кланични пунктове, тяхното транспортиране и пускане на пазара (Наредба №4/2014г.) са определени специфични изисквания по отношение на структурата, оформлението и оборудването на кланичните пунктове и транжорни към тях, като ги адаптира към структурните изисквания, определени в разпоредбите на европейското законодателство. Тези определени специфични изисквания се отнасят единствено до кланични пунктове, в които се извършва добив, транжиране и/или преработка на месо, в които не се извършва интензивно клане на животни. Това означава, че всеки собственик на животновъден обект на този етап може да извършва дейност клане на собствени животни, в случай че има кланичен пункт към фермата и спазва годишния лимит на заклани животни (съобразно вида на животните).

Горецитираната наредба доведе до облекчения за българските животновъди, които са изправени пред тежкото предизвикателство, в условията на финансови затруднения, да правят инвестиции за прилагане на европейските хигиенни норми и изисквания за безопасност на храните, възползвайки се от възможностите за дерогация от Регламент (ЕО) № 853/2004. До момента от 93 работещи кланици за червени меса 10 са регистрирани по Наредба №4/2014 г. По тази наредба функционира и една кланица за птици.

На този етап на територията на страната няма регистрирана мобилна кланица, поради липса на подадени заявления от страна на заинтересовани бизнес оператори. Няма пречка, обект който отговаря на общите изисквания за обект за производство на храни, посочени в Регламент (ЕО) №852/2004 и специфичните изисквания за обекти за месодобив, посочени в Регламент (ЕО) № 853/2004 да бъде одобрен да извършва дейност, на мястото, за което е предназначен. БАБХ ще осигури адекватен и ефективен контрол на месодобива, в съответствие с изискванията на Закона за храните и Закона за ветеринарномедицинската дейност.

В случаите, когато земеделските стопани, които произвеждат храни от животински произход кандидатстват за финансиране закупуването на мобилни обекти, е необходимо да представят проект на обект отговарящ на изискванията на горепосочените регламенти. След като бъде одобрен проекта от Областната дирекция по безопасност на храните и бъдат спазени изискванията за регистрация по Закона за храните, той може да бъде регистриран.

Министерството на земеделието, храните и горите съвместно с Българска агенция по безопасност на храните ще продължи да следва политиката си за облекчаване на нормативната тежест върху производителите и улесняване на реализацията на произведената от тях селскостопанска продукция.